सलमान ने फिल्म ऑफर करने के लिए किया था कॉल; सच्चाई पता चलते ही शहनाज के उड़े होश
Kisi Ka Bhai Kisi Ki Jaan Movie Promotion - Shehnaaz Gill Shares Funny Incident, शहनाज गिल जल्द ही सलमान खान की फिल्म 'किसी का भाई किसी की जान' से डेब्यू करने जा रही हैं। अब फिल्म के प्रमोशन के सिलसिले में उन्होंने एक दिलचस्प बात बताई है
शहनाज गिल जल्द ही सलमान खान की फिल्म 'किसी का भाई किसी की जान' से डेब्यू करने जा रही हैं। अब फिल्म के प्रमोशन के सिलसिले में उन्होंने एक दिलचस्प बात बताई है। शहनाज ने कहा कि जब उनके पास पहली बार सलमान खान का फोन आया तो उन्होंने बिना रिसीव किए उस नंबर को ब्लॉक कर दिया था।
शहनाज ने कहा कि उन्हें पता नहीं था कि वो सलमान खान का मोबाइल नंबर है। वो उस दिन काफी परेशान थीं इसलिए बिना जाने-सुने उस नंबर को ब्लॉक कर दिया। हालांकि जब उन्हें पता चला कि सलमान ने उन्हें कॉल किया है तो उन्होंने तुरंत उन्हें अनब्लॉक करते हुए कॉलबैक किया।
अनजान नंबर ब्लॉक करने की आदत में सलमान को ही ब्लॉक कर दिया
शहनाज गिल प्रमोशन के सिलसिले में द कपिल शर्मा शो में 'किसी का भाई किसी की जान' की पूरी टीम के साथ पहुंची थी। इसी दौरान उन्होंने अपने साथ हुए मजेदार वाकये का जिक्र किया।
उन्होंने कहा, 'मैं अमृतसर में थी, वहां गुरुद्वारा जाने की तैयारी कर रही थी। तभी मेरे पास अनजान नंबर से कॉल आया। मेरी आदत है कि मैं अनजान नंबर को ब्लॉक कर देती हूं। मैंने उस नंबर को तुरंत ब्लॉक कर दिया। बाद में मेरे पास मैसेज आया कि सलमान सर आपसे बात करना चाहते हैं।'
जब चेक किया को सलमान का नंबर निकला
शहनाज ने आगे कहा, 'मैंने इस बात को कन्फर्म करने के लिए TRUECALLER पर चेक किया। मैंने देखा कि वो सच में सलमान सर का नंबर था। मैंने तुरंत उन्हें अनब्लॉक कर दिया और उन्हें दोबारा कॉल किया। उसके बाद उन्होंने मुझे फिल्म ऑफर कर दी।'
मां की कही बात सच साबित हुई
शहनाज ने इससे पहले फिल्म के ट्रेलर लॉन्च पर सलमान की काफी ज्यादा तारीफ की थी। उन्होंने कहा, 'मुझे मेरे पहले म्यूजिक वीडियो के लिए रिजेक्ट कर दिया गया था। मेरे लिए कहा गया था कि ये कौन सी बच्ची को लेकर आ गए। हम इसके साथ शूट नहीं करेंगे। इसे वापस लेकर जाओ। मैं घर वापस लौट कर काफी ज्यादा रोई थी। तब मेरी मां ने मुझसे कहा कि रो क्यों रही हो, एक दिन तुम सलमान खान की फिल्म में काम करोगी। सलमान सर ने मुझे मौका देकर मेरी मां की बात को सच साबित कर दिया।'
सलमान ने मूव ऑन करने की दी सलाह, सिद्धार्थ के निधन से टूट गई थीं
सलमान ने ट्रेलर लॉन्च के मौके पर शहनाज गिल को मूव ऑन करने के लिए भी कहा। जिसके जवाब में शहनाज ने भी कहा कि उन्होंने अब मूव ऑन कर लिया है। जाहिर है कि शहनाज गिल के लिए पिछला कुछ समय सही नहीं रहा था। कथित तौर पर उनके बॉयफ्रेंड रहें सिद्धार्थ शुक्ला के अचानक निधन से वो पूरी तरह टूट चुकी थीं।
शहनाज गिल और सिद्धार्थ की पहली मुलाकात रियलिटी शो 'बिग बॉस 13' के दौरान हुई थी। दोनों की केमिस्ट्री को शो में बहुत पसंद किया गया था, इसी वजह से दोनों का रिश्ता शो के बाद भी कायम रहा। शो के खत्म होने के बाद भी शहनाज कई मौकों पर सिद्धार्थ के लिए अपनी फीलिंग्स बयां कर चुकी थीं। हालांकि दोनों ने ही कभी भी अपने रिश्ते पर खुलकर बात नहीं की थी। सिद्धार्थ की मौत के समय भी शहनाज उनके साथ उनके घर पर ही थीं।
